PATVIRTINTA

Progimnazijos direktoriaus

2018 m. rugsėjo mėn. 12 d.

įsakymu Nr. V-90

**VISAGINO „GEROSIOS VILTIES“ PROGIMNAZIJOS  
 UNIFORMOS DĖVĖJIMO TAISYKLĖS**

**I SKYRIUS**

**BENDROSIOS NUOSTATOS**

1. Visagino „Gerosios vilties“ progimnazijos uniformų dėvėjimo taisyklės nustato mokinio uniformos dėvėjimo tvarką.
2. Mokinio uniforma – mokinių vienybės, pasididžiavimo ir pagarbos mokyklai, jos tradicijoms simbolis, kultūringo elgesio, aprangos kultūros, estetinio skonio ugdymo dalis.
3. Mokiniai, lankantys Visagino „Gerosios vilties“ progimnaziją, privalo dėvėti  progimnazijos tarybos patvirtintą mokinio uniformą.
4. Uniforma dėvima pirmadieniais – penktadieniais, visus mokslo metus.

**II SKYRIUS**

**MOKINIO UNIFORMA**

1. Mokinio uniforma – tai nustatytos spalvos ir modelio drabužių rinkinys:
   1. tamsiai mėlynos spalvos džemperis;
   2. tamsiai mėlynos spalvos švarkas;
   3. tamsiai mėlynos spalvos arba languota mėlyna liemenė;
   4. languotas mėlynas sarafanas;
   5. šviesios spalvos vienspalviai marškiniai, palaidinė, polo marškinėliai ar golfas;
   6. juodos arba tamsiai mėlynos spalvos kelnės;
   7. languotas mėlynas sijonas.

**III SKYRIUS**

**MOKINIO UNIFORMOS DĖVĖJIMAS**

1. Visi progimnazijos mokiniai privalo kasdien ugdymo proceso metu vilkėti tvarkingą mokyklinę uniformą.
2. **Uniformą dėvėti** **privalu**:
   1. valstybinių švenčių išvakarėse;
   2. valstybinių ir progimnazijos švenčių dienomis;
   3. standartizuotų testų ir diagnostinių testų metu;
   4. olimpiadose, konkursuose, šventėse, organizuojamose rajone ar respublikoje;
   5. kitais progimnazijos direktoriaus įsakymu nustatytais atvejais.
3. **Uniformą dėvėti** **neprivalu**:
   1. paskutinį kiekvieno mėnesio penktadienį (mokiniai, nedėvintys uniformos paskutinį kiekvieno mėnesio penktadienį, privalo būti apsirengę tvarkingais drabužiais, nedėvėti suplyšusių džinsų, marškinėlių su ryškiais užrašais ir piešiniais, sportinės aprangos);
   2. nuo birželio 1 d.;
   3. neformaliojo ugdymo užsiėmimuose;
   4. klasės renginiuose, jeigu kitaip nenurodo klasės auklėtojas;
   5. švaros akcijų metu;
   6. išvykose ir ekskursijose, jeigu kitaip nenurodo ekskursijos vadovas;
   7. poilsio vakaruose, diskotekose;
   8. progimnazijos administracijos paskelbtomis dienomis be uniformos.
4. Būtina uniformos vidinėje pusėje paženklinti ją savininko vardu ar skiriamuoju simboliu.

**IV SKYRIUS**

**UNIFORMOS ĮSIGIJIMO SĄLYGOS**

1. Mokinio uniformą perka mokinių tėvai (globėjai/rūpintojai).
2. Mokinių tėvai, kurių vaikai mokysis pirmoje klasėje, privalo iki mokslo metų pradžios įsigyti vaikui uniformą.
3. Mokiniai, priimti į mokyklą mokslo metų eigoje, privalo per 3 mėnesius įsigyti mokinio uniformą, o iki uniformos įsigijimo dėvėti tvarkingą aprangą tamsiai mėlynos spalvos.

**V SKYRIUS**

**MOKINIO PAREIGOS IR ATSAKOMYBĖ**

1. Visi mokiniai privalo laikytis šių mokyklos uniformos dėvėjimo taisyklių.
2. Mokiniams, nesilaikantiems šių taisyklių, taikomos šios priemonės:
   1. klasės auklėtojo individualus pokalbis;
   2. informacija tėvams per el. dienyną;
   3. klasės auklėtojo individualus pokalbis su mokinio tėvais;
   4. mokyklos administracijos individualus pokalbis su mokiniu, jo tėvais;
   5. pakartotinai uniformos nedėvintis mokinys gali būti svarstomas Vaiko gerovės komisijoje;
3. Tėvai (globėjai/rūpintojai) atsako už tai, kad jų vaikas (globotinis) mokykloje dėvėtų mokinio uniformą.

**VI SKYRIUS**

**BAIGIAMOSIOS NUOSTATOS**

1. Progimnazijos direktoriaus pavaduotoja ugdymui kartu su mokinių parlamento atstovais kartą per mėnesį vykdo mokinio uniformos dėvėjimo patikrinimą.
2. Klasių auklėtojai, socialinė pedagogė, mokinių tėvai (globėjai) kontroliuoja mokinio uniformos dėvėjimą.
3. Už uniformų dėvėjimo taisyklių laikymąsi atsakingi mokiniai, mokinių tėvai (globėjai/rūpintojai).
4. Dalyko mokytojas ar administracijos atstovas, pastebėjęs mokinį be uniformos, perspėja jį ir informuoja klasės auklėtoją.
5. Šios taisyklės gali būti keičiamos ar papildomos direktoriaus įsakymu, mokyklos tarybai pritarus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_